Haalirde Aanyam ena heblana en hiirde heeriinde ngam Faatimata Abdul Ñaŋ mo Aañam Tulel calle tuggi njamndi 19 ɓiri haa 20-30 weeyo Pari. Bisimilla mon he haalirde men Aanyam. Njaɓɓoɗen yimre men hesere pul. FAAMA ÑAŊ WAƊII YEEWEENDE Hajju hajjaama, haa beddagol kaaƴe dawraa to leydi Makka, jatti nulaaɗo men Muhammadu ɓurnaaɗo winndere. Ko ndeen ɓerɗe mbeltorii fadndaare hajjiyaŋkooɓe rewɓe e worɓe. wanngiiɓe kaaba, totti farilla mbela njaaƴtoo Ngenndi. Mi tinaani, ndeke ko yaanoonde arti nde mi yeewnaano. Ko ndeen ngullaa mi tokara Faatima Bintu kay heddiima to leydi bajjo Aminata. Debbo Tulel calle kay yahii nde hare ndimaagu joofaani, kono min ceediima o yahdaani e gacce. Hannde kadi mi waasii giɗo am gila ɓiɓɓe takaɓe e gayi ɓakke, nde neenooy am Bahyel banndu jiɗɗo mooroyotonoo to neene am Meeta. Faama Abdul, walla mbiyen Faatimata Meeta, ko a debbo ngenndiyaŋke mo darnde mum waylaaki, fiɓnde mum haa pele ngasi fiɓtaaki. Faama Ñaŋ mo fedde pinal e muñal ngam ɓamtaare to Aañam Tulel calle ngo ciluki Bukka saŋe Almaami, nokku Mammu Sammba Ñaŋ, boolumbal pinal mo wullah mehre. En mbaasii Faatimata sahre mo majjaani pine duumaale, sooynee yiɗee, yottoo bismee, ɓooydateeɗo golle mum ñemmbee. Ko oon wonnoo Faama uurɗo ngalu moorooɓe. Min njejjittah darnde maa he fedde ƴellitaare cellal debbo, Mitiyel Aañam e dawrugol ngenndi ngam ɓamtaare. Seydi Ñaŋ, a ɗaldii min yeeweende, nde min kirtii sunaare, kono min njaɓiri joom baɗe mo heerii ɗum tan baawɗe. Oon tawnoyɗo ma ɓurɗo tagoore min njoortii ngesa njoɓdi. A tawoyii Faatimata Alanaa, Sariifatu Sammba Ñaŋ e Geddel Demmba, kadi a ɗaldii yeeweende Cillo Hammadi e Habii Elimaan Cuun. Oon ko debbo mo Siwol sahre miñigel Maymuuna. Hajjaa Faatimata, seydi Ñaŋ a huuɓnii tigi aadi, warñeende e ƴiiƴam maa fof a tottii ngenndi. A takkoyiima ɓurɗo fof, nde min ceeratah he miijaade e duwaade haa nde min ngabbii jahɗo. Goranam aduna ko nii tan dawi wayde. Yoo Geno yurmo yahɓe, o moƴƴana heddiiɓe, soñcere Faama heddoo nafa renndo. Miin Katante Leñol KAN mo Aañam Yeroyaaɓe, mi neldii njelaari ƴoogaande he ɓernde mbele jeyɗo moƴƴo waɗa toon fooftorde. Ñalnde Dewo 11 – 10 – 2015 to Pari Farayse. Kuɗol Ibraahiima Umar KAN – Katante Leñol mo Aañam Yeroyaaɓe
JEEWTE
Kan IBRAAHIIMA UMAR | 04/04/2016 | 302 views
fuv_Latn fuv_Latn bam_Latn